Толон, 20-тӥ гудырикошконэ, Бураново черкогуртын нырысетӥ калыккуспо фестиваль усьтӥськиз. Укно сьӧрын али векчи гинэ зоре, нош толон куазь суперчебер улиз, мукет сямен вераме уг луы. Ёросамы ортчем "Ворекъян" фестивалез, Сепын - "Юр-яр" турслетэз тодэ вайыса, малпанэ ик кылдӥз: яратэ ик Куазь удмуртъёсты, кулэ дыръяз шундыё шуныт нунал сётэ. Нош Брангуртэ ми, бӧдьяос, куинь кузя ветлӥмы: корреспондент Вера Вахрушева, музейысь ужасьёс Любовь Пасынкова но Екатерина Загребина. Мылкыд туж умой кылиз, кӧня мурт калыкез адӟимы, кудъёсыз муртэсь но ӧй вал кадь. Эстонецъёс, латышъёс, мариецъёс, мордваос, башкиръёс, португалецъёс(ӟуч кылэз одӥг но уг валало ке но, шумпотыса ветлӥзы, ваньмынызы туспуктэме пуксьылӥзы), мукет улосъёсысь ӟучъёс но мукетъёсыз песянайёсты тодо но гажало, со мылкыд ик ваньзэс огазеяз но.